# Glaucosferita

La glaucosferita és un mineral de la classe dels carbonats que pertany al grup de la rosasita. El seu nom prové dels termes grec glaukos (verd blavós) i sphaira (esfèric), que són el color i l'hàbit típics d'aquest mineral.

## Característiques

La glaucosferita és un carbonat de fórmula química CuNi(CO₃)(OH)₂. Cristal·litza en el sistema monoclínic en forma d'esfèrules que poden anar de divergents fibroses a zonals concèntriques, de fins a 3 mm; també en forma d'agregats plomosos, rarament com a masses amb aspecte de feltre de forma paral·lela a les fibres. La seva duresa a l'escala de Mohs és de 3 a 4.
Segons la classificació de Nickel-Strunz, la glaucosferita pertany a «05.BA: Carbonats amb anions addicionals, sense H₂O, amb Cu, Co, Ni, Zn, Mg, Mn» juntament amb els següents minerals: atzurita, georgeïta, kolwezita, malaquita, mcguinnessita, nul·laginita, pokrovskita, rosasita, zincrosasita, txukanovita, auricalcita, hidrozincita, holdawayita, defernita, loseyita i sclarita.

## Formació i jaciments

La glaucosferita és un mineral secundari rar que es forma en les porcions oxidades dels dipòsits de sulfur de Cu-Ni. Va ser descoberta a Hampton East Location 48, a les mines de níquel Kambalda, a la Comarca de Coolgardie (Austràlia Occidental, Austràlia). També ha estat trobada en altres indrets d'Austràlia Occidental; a la mina Jakobskrone, a Achenbach (Rin del Nord-Westfàlia, Alemanya); a Laurion (Àtica, Grècia); a la mina Nakauri, a Shinshiro (Honshu, Japó); en diversos indrets de Salzburg i del Tirol (Àustria); a les mines Cerro Minado, a Almeria (Andalusia, Espanya); a la mina Key West, al Comtat de Clark (Nevada, Estats Units); en dos indrets d'Occitània (França); a la mina Kasompi, a Swambo (Katanga, República Democràtica del Congo); en dos indrets a Romania; al dipòsit de níquel Pafuri, al Districte de Vhembe (Limpopo, Sud-àfrica) i a la mina Plantorin, a Ayer (Valais, Suïssa). Als territoris de parla catalana ha estat descrita a la mina San Miguel (Ribes de Freser, Ripollès), a la mina Alforja, situada a la localitat homònima del Baix Camp, a la mina Linda Mariquita (El Molar, Priorat) i al Correc d'en Llinassos (Oms, Rosselló).
Sol trobar-se associada a altres minerals com: malaquita niquèlica, atzurita, paratacamita, brochantita, calconatronita, takovita, georgeïta, carrboydita, gaspeïta, nepouïta, crisòtil niquèlic, celadonita niquèlica, guix, epsomita, magnesita niquèlica, goetita i quars.

## Referències

* 1 2 «Glaukosphaerite» (en anglès). Mindat. [Consulta: 4 maig 2017].
* 1 2 3 «Glaukosphaerite» (en anglès). Handbook of Mineralogy. Arxivat de l'original el 4 de març 2016. [Consulta: 4 maig 2017].
* ↑ Pedro Mingueza, Joan Rosell-Riba, David Ruiz-Corominas, Jordi Ibáñez-Insa, Albert Vaquero, Valentín Bártulos «Estudi mineralògic de la mina "San Miguel", Ribes de Freser, el Ripollès, Girona, Catalunya, Espanya». Mineralogistes de Catalunya, 2, 2022, pàg. 3-38 [Consulta: 17 gener 2024].
* ↑ Abella i Creus, Joan «Plumboagardite, green anglesite and other minerals from the Alforja mine, Alforja, Tarragona, Catalunya». Mineral Up, 2, 2018 [Consulta: 17 gener 2024].
* ↑ «Glaukosphaerite from Linda Mariquita mine, El Molar, Priorat, Tarragona, Catalonia, Spain». Mindat. [Consulta: 17 gener 2024].
* ↑ Mills, S. J.; Kampf, A. R.; Housley, R. M.; Favreau, G.; Pasero, M.; Biagioni, C.; Merlino, S.; Berbain, C.; Orlandi, P. «Omsite, (Ni, Cu) 2 Fe 3+ (OH) 6 [Sb(OH) 6 ], a new member of the cualstibite group from Oms, France». Mineralogical Magazine, 76, 5, 01-10-2012, pàg. 1347–1354. DOI: doi:10.1180/minmag.2012.076.5.16 [Consulta: 17 gener 2024].